stanford-oval/wikipedia huggingface dataset:
המכון הקולינרי הצרפתי
בוגרים בולטים

דן ברבר (אנ') – זוכה פרס השף הטוב באמריקה לשנת 2009 מקרן ג'יימס בירד, נבחר טיים מגזין כאחד מ-100 האנשים המשפיעים ביותר ב-2009.
בובי פליי (אנ') – בעל תוכניות אוכל בטלוויזיה, שף ובעליהן של רשתות המסעדות "מסה גריל" ו"בובי'ס בורגר פאלאס".
וילי דופרסן – שף ובעלים של מסעדת "wd~50", ניו יורק.
דייוויד צ'אנג (אנ') – נבחר לשף העולה הכוכב ב-2007 ולשף הטוב ביותר בעיר ניו יורק ב-2008 בידי קרן ג'יימס בירד ונבחר בידי טיים מגזין לאחד מ-100 האנשים המשפיעים ביותר בעולם ב-2010.
ג'ושוע סקנס – נבחר לשף החדש הטוב ביותר ב-2011 בידי המגזין Food & Wine.
לי אנה וונג – הגיעה למקום ה-4 בעונה הראשונה של תוכנית המציאות Top Chef.
דונטלה ארפאיה (אנ') – מסעדנית ניו יורקית; שופטת בתוכנית המציאות של ערוץ האוכל The Next Iron Chef.
דייזי מרטינז (אנ') – מחברת ספרי בישול ומארחת התוכנית "ויוה דייזי" בערוץ האוכל.
מליסה מרפי (אנ') – שפית מגדנאות והבעלים של "סוויט מליסה'ס פטיסרי", ברוקלין, ניו יורק.
קלייר רובינסון (אנ') – שפית פרטית ומנחה התוכנית "5 Ingredient Fix" בערוץ האוכל.
שרון לבוול (אנ') – שפית יהודייה אמריקאית
ספרים

The Fundamental Techniques of Classic Cuisine – 2008 Best Book for Cooking from a Professional Point of View by the James Beard Foundation.
The Fundamental Techniques of Classic Pastry Arts – 2010 Best Book for Cooking from a Professional Point of View by the James Beard Foundation, 2010 Cookbook Award by International Association of Culinary Professionals (IACP).”
Love What You Do: Building a Career in the Culinary Industry – by Dorothy Cann Hamilton, won Silver in ForeWord's 2009 Book of the Year Award under the Career category.
הערות שוליים

↑  דירוג והשוואת בתי הספר לבישול בארצות הברית וקנדה, cookingschoolscompared.com
↑  דירוג מאה בתי הספר לבישול הטובים ביותר בארצות הברית וקנדה, chef2chef.net
| --- | --- |
בקרת זהויות :  ISNI: 0000 0004 0525 5934
גבעות גורל

| --- | --- |

מבט אווירי על גבעות גורל – בראש התמונה ניתן לראות את היישוב להבים
 מידע כללי
 מדינה:  ישראל ישראל
 מיקום:  מחוז הדרום
 קואורדינטות:  31°19′24″N 34°49′23″E﻿ / ﻿31.323333333333°N 34.823055555556°E﻿ / 31.323333333333; 34.823055555556
  (למפת באר שבע מוגדלת) גבעות גורל(למפת באר שבע רגילה) גבעות גורל
 
גבעות גורל הן שטח הררי בנגב, צפונית לבאר שבע, דרומית ללהבים ולכביש 310, מזרחית לכביש 40 ומערבית ללקייה. חלק משטח הגבעות מוכרז כשמורת טבע "להב דרום". האזור משמש את צה"ל לאימוני ניווטים.
גאוגרפיה ומידע כללי

גבעות גורל הן חלק מרכס גבעות להב. חלק משטח הגבעות הוכרז כשמורת טבע. שמן של הגבעות הוא ככל הנראה שיבוש עברי של שמו של הכפר הבדואי טֻוֵויל אַבּוּ גֵ'רְוַאל (בעברית: שלוחת אבו ג'רוואל) שנהרס מספר פעמים בשטחן של גבעות גורל.
גובהן של גבעות גורל נע בין 300 ל-500 מטרים מעל פני הים. הן תחומות בין יער להב שבצפון, לקייה ויישובים בדואים נוספים במזרח, יער דודאים במערב ובאר שבע ובקעת באר שבע בדרום. בין הגבעות נמצאים ערוצי הנחלים כרכור, דודאים, בְּתָרִים, פֶחַר ועַלֶקֶת. בתחומן של הגבעות גדלים מיני פרחים וצמחים רבים.
על גבעה 503, נמצאים שרידיה של מצודת פחר, מצודה ישראלית, המתוארכת למאה ה-9 לפנה"ס, והייתה הדרומית ביותר מבין מערכת המצודות הישראליות שנמצאו מתקופה זו. כ-300 מטר מזרחית למצודה נמצאת הגבוהה בגבעות שגובהה 506 מטר.
בנייתם של הכביש המהיר בין צומת גורל ומחלף חטיבת הנגב ושל שכונת רמות הצפונית של באר שבע, כמו גם רעיית הצאן של הבדואים, הביאו לכך שהטבע בשטח ניכר מהגבעות נפגע, ומיני הצמחים שבהן נמצאים בסכנת הכחדה.
כשטח אימונים

גובהן היחסית נמוך, והעובדה שאינן תלולות, הביאה לכך שצה"ל עורך אימוני ניווט בגבעות אלו. דרגת הקושי של הניווט בגבעות אלו בינונית-נמוכה. פני הקרקע הסלעיים, האגנים הברורים והניצבים שיוצרים הנחלים, קווי התבליט הבהירים יחסית ומיעוט התכסית הופכים את השטח לנוח ללימודי ניווט והתמצאות בשטח מדברי.
מראה פנורמי מנ.ג. 506
יהושע זרקא

יהושע "יוש" זרקא (נולד ב-10 באפריל 1964) הוא דיפלומט ישראלי אשר מכהן כשגריר ישראל בצרפת.
קורות חיים

יהושע זרקא נולד ב־1964 בפריז, בן יחיד למשפחה ציונית שמקורה בתוניס. זרקא ומשפחתו עלו לארץ בשנת 1975 והשתקעו בירושלים. זרקא בוגר תואר ראשון אוניברסיטה העברית בירושלים ותואר שני במדיניות ציבורית באוניברסיטת חיפה.
יהושע זרקא נשוי לאסתר, אב ל־4 ילדים.
קורות חיים > שירות במשרד החוץ

בשנת 1991 התקבל זרקא לקורס הצוערים של משרד החוץ, ובסיומו הצטרף לסגל שירות החוץ והחל במילוי תפקידים בישראל בנציגויות ישראל בעולם:
בין השנים 1993–1995 שירת כנציג בשגרירות ישראל באבידג'אן. בין 1995–1998 היה קונסול בקונסולית ישראל במונטריאול.
זרקא ייצג את ישראל שנים רבות במדינות המפרץ הפרסי, הן כראש הנציגות הישראלית בבחריין (2009–2011) והן כפרויקטור מיוחד (1998–2002).
ב-2002–2006 יצא לשליחות בשגרירות ישראל לאו"ם בז'נבה בתור נציג לענייני בקרת נשק.
מ־2007 עד 2009 הושאל לוועדה לאנרגיה אטומית, שם שימש בתור מנהל קשרי החוץ של הוועדה.
ב-2011 החל את תפקידו בתור ציר לענייני קשר עם הקונגרס  בשגרירות ישראל בוושינגטון, תפקיד אשר מילא עד שנת 2015. כהוקרה על שירותו חבר הקונגרס מארק מדוז ציין את פועלו ברשומות בית הנבחרים.
בשנת 2015 השתתף כחניך במחזור מ"ג של המכללה לביטחון לאומי.
בין השנים 2018–2024 שימש כסמנכ"ל אגף לעניינים אסטרטגיים, ונחשב למומחה בינלאומי לגרעין האיראני. במסגרת תפקיד זה קיים מפגשים רמי דרג עם דיפלומטים מארצות הברית, רוסיה וסין.
בנובמבר 2023 אישרה ועדת המינויים של משרד החוץ את מינויו לשגריר ישראל בצרפת, ובפברואר 2024 מונה על ידי ממשלת ישראל השלושים ושבע לתפקיד. זרקא התחיל את תפקידו כשגריר בפריז בחודש מאי 2024.
הערות שוליים

↑  Celebrating the service of Joshua Zarka, Congress.gov, ‏09.07.2015
↑  ברק רביד, Israel sends envoy to Vienna as nuclear talks reach crunch time, Axios.com, ‏15.2.2022
↑  Press release on Deputy Foreign Minister Sergey Ryabkov’s consultations at the Israeli Ministry of Foreign Affairs
↑  China and Israel Hold a New Round of Consultation on Arms Control and Nonproliferation, ‏29.11.2018
↑  אחרי שנה ללא שגריר: יהושע זרקא ימונה לשגריר ישראל בצרפת, באתר וואלה, 23 בנובמבר 2023
↑  החלטה 1430 של הממשלה ה־37, מינוי שגריר ישראל לצרפת ושגריר לא תושב למונקו, באתר משרד ראש הממשלה
שברירי

במיתולוגיה היהודית, שברירֵי (המילה הארמית לסנוורים) הוא שד הפועל בלילה, היוצא מתוך המים וגורם לעיוורון.
שברירי מוזכר בברייתא שמצוטטת בתלמוד בבלי במסכת פסחים (דף קיב, א) ובמסכת עבודה זרה (דף יב, ב): "לא ישתה אדם מים לא מן הנהרות ולא מן האגמים בלילה, ואם שתה דמו בראשו מפני הסכנה. מאי סכנה? סכנת שברירי". רש"י מפרש כי שברירי הוא "שד הממונה על מכת סנוורים". למי שצמא ונאלץ לשתות, מורה התלמוד לומר: "פלניא, אמרה לי אמי, איזדהר משברירי ברירי רירי ירי רי, צחינא מיא בכסי חיורי" [=פלוני, אמרה לי אמי, היזהר משברירי... צמא אני למים בכוסות לבנות], ומפרש רש"י: "השד כאשר הוא שומע מיעוט תיבות אות אחר אות עד רי וכן הוא הלחש להבריחו משם". ניתן להסיק ששמו של שברירֵי מנוקד בצירה בסוף (כך: Shavri're), שכן אז מובן החרוז ל"כסֵי חיוורֵי", וכך אכן הוא התרגום של "סנוורים", בלשון רבים.
מילת הקסם "שברירי ברירי רירי ירי רי" נרשמת לעיתים על קמעות, להגנה מצרה, בצורה:
ש ב ר י ר י


ב ר י ר י


ר י ר י


י ר י


ר י


י
המבנה הוא בעקבות קמיע האברקדברה הכתוב בצורה דומה.
השם שברירי הושאל לשמה של דמות בעלת שם זהה במשחק Elden Ring, שעוורה כעונש והחלה מפיצה שיגעון ואש.
פרשת נשא

ברכת כהנים
פָּרָשַׁת נָשֹׂא (או נשוא) היא פרשת השבוע השנייה בספר במדבר. לפי החלוקה לפרקים, היא מתחילה בפרק ד', פסוק כ"א ומסתיימת בפרק ז', פסוק פ"ט.
פרשת נשוא היא הארוכה ביותר בתורה (למעט פרשיות מחוברות), ויש בה 176 (קע"ו) פסוקים.
השבת שבה קוראים את פרשת נשא היא תמיד השבת הסמוכה לחג השבועות (לפניו או אחריו).
תוכן הפרשה

הפרשה ממשיכה בעניינים שנדונו בפרשת במדבר שלפניה, כלומר במניינים, מִפקדים ורשימות, אולם יש בה גם כמה פרשיות הלכתיות. הפרשה היא חלק מרצף הפרשות בתחילת ספר במדבר העוסקות בהקמת מחנה ישראל ובהכנות לנסיעה מהר סיני אל ארץ ישראל.
המשך העיסוק בשבט לוי: תפקידי משפחות בני גרשון ובני מררי ומניינם
החובה לשלח טמאים מחוץ למחנה
פרטים של דיני מעילה
פרשת סוטה
פרשת נזיר
הציווי על ברכת כהנים
קורבנות הנשיאים: תרומות נשיאי השבטים לרגל סיום הקמת המשכן
תאריכי הקריאה

פרשת נשא נקראת ברוב השנים בשבת שלאחר חג השבועות, אך בשנה מעוברת המתחילה ביום חמישי היא נקראת בשבת שלפניו. השבת שבה קוראים את פרשת נשא יכולה לחול בשמונה תאריכים שונים:
שנת השג - ב' בסיוון
שנת החא - ד' בסיוון
שנת זחג, שנת זשג ושנת בחג - ט' בסיוון
שנת השא ושנת זחא - י"א בסיוון
שנת הכז - י"ב בסיוון
שנת בשז ושנת גכז - בארץ ישראל ה' בסיוון, בחוץ לארץ י"ב בסיוון
שנת זשה ושנת בחה, שנת בשה ושנת גכה - בארץ ישראל ז' בסיוון, בחוץ לארץ י"ד בסיוון
הפטרה

ההפטרה היא בספר שופטים, פרק י"ג, פסוקים ב'–כ"ה (התימנים מסיימים בפסוק כ"ד). על רקע דיני נזירות המפורטים בפרשה, מסופר על הולדת שמשון הגיבור, שעל פי ציווי של מלאך ה' היה נזיר מבטן אימו.
בנוסח רומניא הפטירו ספר הושע, פרק ד', פסוק י"ד עד פרק ו', פסוק ב'.
שעון כיס

שעון כיס מתחילת המאה ה-16, שייצר ממציא שעוני הכיס, פטר הנליין
שעון כיס הוא שעון המעוצב לצורך נשיאה בכיס, בניגוד לשעון יד המעוצב לענידה על פרק היד. שעוני כיס היו השעונים הנפוצים ביותר מאז שפותחו במאה ה-16 ועד מלחמת העולם הראשונה. בעת המלחמה עוצבו תחילה שעוני שוחות ועם תום המלחמה עלה השימוש בשעוני יד. שעוני כיס מחוברים בדרך כלל לשרשרת כך שניתן לאבטחם בחיבורם ללולאה בווסט, בדש הבגד, או לולאת חגורה, ובכך למנוע את אובדנם או נפילתם. שעוני כיס לנשים חוברו בדרך כלל ברצועת עור. אל שרשרת השעון חובר לעיתים קרובות עיטור, או כלי שימושי כגון מפתח השעון, או אולר לסיגרים.
שעון כיס עשוי זהב, בעל חזית מכוסה, עם שרשרת
שעוני כיס מוקדמים

שעוני הכיס הראשונים יוצרו על ידי פטר הנליין בתחילת מאה ה-16, לאחר המצאת שעון בעל מנגנון המופעל בקפיץ שערה לולייני, ומנגנוניהם היו נתונים בגליל, או בקופסה כדורית. שעונים אלה היו גדולי ממדים באופן יחסי לשעונים מאוחרים יותר, ונישאו בדרך כלל בתליה על הצוואר. רק במאה ה-17 החלו לייצר שעונים שנהוג היה לשאתם בכיס הבגד.
עד למחצית השנייה של המאה ה-18 היו שעונים מוצרי יוקרה, אולם בשלהי המאה ה-18 החלו שעוני הכיס להיות אביזר נפוץ יותר, אף שרובם עדיין יוצרו בעבודת יד. גרסאות זולות יותר של שעוני כיס יוצרו במיוחד לספנים ועליהן עיטורים צבעוניים של תמונות מחיי הימאות.
עד לשנות ה-20 של המאה ה-18 כמעט כל מנגנוני השעונים היו מבוססים על מנגנון מַחגֵּר גלגל (verge escapement, crown wheel escapement) אשר פותח במקור לשעונים גדולים שהוצבו במקומות ציבוריים. במנגנון זה הייתה מידה רבה של חיכוך ובליה בין החלקים הנעים. מסיבה זו שעונים המבוססים על מנגנון מחגר גלגל סבלו מרמה גבוהה של אי-דיוק (מנגנונים ששרדו מאותה תקופה "ממהרים" לעיתים שעה שלמה ביממה). השיפור המשמעותי במנגנוני שעונים בא בתחילת המאה ה-18 עם פיתוח מחגר גליל. בשנת 1759 המציא תומאס מדג' את מחגר המנוף. שכלולים אלה במנגנון השעון שפרו את רמת דיוקו עד לרמת סטיה של דקה אחת ביממה. לאחר שנות ה-20 של המאה ה-19 החל מחגר המנוף להיות נפוץ יותר בשעונים והוא עדיין המנגנון הנפוץ בשעונים מכניים עד ימינו.
מקומו של מוקד העשייה והפיתוח בתעשיית השעונים נדד לאורך ההיסטוריה. בעוד שבמאה ה-17 היו הצרפתים השענים המובילים, במאה ה-18 ובתחילת המאה ה-19 היו אלה האנגלים, ברוב המאה ה-19 עד לתחילת המאה ה-20 היו האמריקאים הבולטים בתעשיית השענות ומאז בולטת תעשיית השעונים השווייצרית.
החל ממחצית המאה ה-19 שוכללו ויועלו אמצעי הייצור של שעוני הכיס. בולטת במגמה זו תעשיית השעונים בשפהאוזן בשווייץ. הבכורה ביצור השעונים עבר לארצות הברית לאחר שפותחו מכונות חדשות לייצור חלקי שעונים בחברת Waltham Watch Company האמריקאית, אשר בשנת 1865 כבר ייצרה יותר מחמישים אלף שעונים אמינים מדי שנה. בשנת 1892 החל רוברט אינגרסול למכור שעוני כיס בדולר אחד. הייצור ההמוני בארצות הברית אילץ את השענים השווייצרים להתמקד ביצור שעוני איכות ויוקרה ולנטוש את התחרות בשוק השעונים הזולים. מהלך זה הקנה לשענות השווייצרית את היוקרה שהיא זוכה לה עד היום.
סוגים

קיימים שני סגנונות בולטים לשעוני כיס, האחד הוא שעון בעל חזית חשופה, והשני בעל מכסים המגנים על השעון מפנים ומאחור.
סוגים > שעון בעל חזית חשופה

שעון בעל חזית חשופה הוא שעון חסר מכסה מתכת המגן על חזית הזכוכית שמאחוריה נמצא לוח השעות. בשעונים בסגנון זה לולאת השרשרת וכפתור המתיחה מצויים בדרך כלל מעל השעה 12:00 בלוח השעות, ואילו שעון השניות מצוי סמוך לשעה 06:00. לשעון זה אף גרסה שנועדה להיות מוחזקת ב"מארז ציד" שבחזיתו חלון, ובו כפתור המתיחה מצוי סמוך לשעה 03:00. גרסה זו מכונה בשם "סיידווינדר" (sidewinder).
סוגים > שעון בעל חזית מכוסה

בשעוני כיס בעלי חזית מכוסה, מכסה מתכת המחובר בציר קפיצי לקופסת השעון כדי להגן על חזית הזכוכית המכסה את לוח השעות. כך מוגנת חזית הזכוכית מאבק, שריטות או פגיעה ישירה. ברוב שעוני הכיס העתיקים, ציר מכסה ממוקם סמוך לשעה 09:00 על לוח השעות, ואילו כפתור המתיחה ולולאת השרשרת ממוקמים סמוך לשעה 03:00. בשעוני כיס בעלי חזית מכוסה מודרניים יותר ציר המכסה ממוקם בדרך כלל סמוך לשעה 06:00 ואילו כפתור המתיחה ולולאת השרשרת נמצאים סמוך לשעה 12:00, בדומה לשעונים בעלי חזית חשופה. בשני הסגנונות שעון השניות נמצא סמוך לשעה 06:00 על לוח השעות.
קיים אף עיצוב ביניים בו נקבע חלון זכוכית עגול קטן במרכז מכסה חזית השעון דרכו ניתן לראות חלק מזרועות השעון ואילו לוח השעות מצויר על המכסה באמייל. כך ניתן לקרוא את השעה ללא צורך בפתיחת המכסה.
ירידה בשימוש בשעוני כיס

עד לתחילת המאה ה-20 היו שעוני הכיס הנפוצים ביותר כשעונים אישיים, ואילו תדמית שעוני היד הייתה נשית בעיקרה. מלחמת העולם הראשונה היא נקודת המפנה בירידת הפופולריות של שעוני הכיס ועליית שעוני היד כשעון אישי לגברים, זאת לאחר שקציני צבא הבינו כי השימוש בשעון היד בשדה הקרב נוח הרבה יותר משעון הכיס. חברתו של אינגרסול שהתעלמה מהשינוי בהעדפת הקונים פשטה את הרגל בתחילת שנות ה-20 של המאה ה-20.
אף לאחר שתפוצת שעוני היד עלתה בקרב גברים, המשיכו מגזרים מסוימים להשתמש בשעוני כיס, כך למשל פקחי רכבת. בתקופה קצרה בשלהי שנות ה-70 של המאה ה-20 ובשנות ה-80 שבו לאופנת הגברים חליפות שלושה חלקים, דבר שהוביל לעלייה זמנית במכירת שעוני כיס שהוחזקו באופן מסורתי בכיס החזייה (לסוטת גבר). בחלק ממדינות העולם, הענקת שעון כיס מוזהב היא מתנה מסורתית לאדם הפורש ממקום עבודתו.
בהלכה

הפוסקים דנו בשאלה האם ניתן ללכת עם שעון כיס ברשות הרבים בשבת. החפץ חיים כותב שללכת עם שעון בכיס בוודאי אסור כי לא הולכים עם תכשיטים מוחבאים בכיס. לגבי שעון התלוי על הצוואר הוא נוטה לאסור בגלל שעיקר עניינו של השעון לשימוש ולא כתכשיט. הרב יחיאל מיכל הלוי אפשטיין אף טוען שמדובר באיסור תורה.
הערות שוליים

1 2  The Duh Awards: In This Stupid World, We Take The Prize, page 49
↑  משנה ברורה, שא, סקמ"ה ובבירור הלכה, באתר היברובוקס
↑  ערוך השלחן, אורח חיים, ש"א, סב, באתר היברובוקס
| --- | --- |
בקרת זהויות :  NLI: 987007558388105171  BnF: cb11944499n (data)  GND: 4059095-1  LCCN: sh85103655  NKC: ph121439 
היטל צד של מנגנון שעון כיס מן המאה ה-18
שעון כיס בעל חזית חשופה
שעון כיס מתוצרת אומגה משנות ה-50
תותחים מתנייעים בצה"ל

תותח מתנייע M-109 "דוהר" של צה"ל, בעת ירי אימון
תותחים מתנייעים (בראשי תיבות: תומ"ת, ברבים: תומ"תים) בצה"ל מהווים כיום את רובו המוחלט של המערך הארטילרי של חיל התותחנים הישראלי.
התומ"ת שומש בכלל מלחמות צהל ואף היה כלי אסטרטגי וחשוב מאוד במלחמות.
בשנותיו הראשונות השתמש החיל בארטילריה נגררת - במלחמת העצמאות השתמשו בתותח הנפוליונצ'יק, אך כבר לקראת מלחמת ששת הימים החל החיל לעבור לשימוש בתותחים מתנייעים שתאמו את דוקטרינת המלחמה הצה"לית.
החיל השתמש בעיקר בתותחים מתנייעים מתוצרת ארצות הברית, אך גם פיתח תומ"תים. רוב התומ"תים שפותחו על ידי החיל התבססו על תותח הוביצר כבד (כגון תותחים בקליבר 155 מ"מ או 175 מ"מ) שהותקן על תובה של טנק ללא צריח (כגון טנק השרמן).
תומ"ת M-50 (מרכב שרמן) מוצג במצעד יום העצמאות בתל אביב, 1965
תומ"ת "שולף" ישראלי בקליבר 155 מ"מ המבוסס על תובת טנק מרכבה. בבית התותחן בזכרון יעקב.
תותחי העבר

M7 פריסט - תומ"ת בקליבר 105 מ"מ שפותח במלחמת העולם השנייה על ידי ארצות הברית. הובא לארץ בתחילת שנות ה-60. השתתף בקרבות ההתשה בקרבות הטיית המים, וכן במלחמת יום כיפור בזירת רמת הגולן, שם נשחקו כל הקנים של התומ"ת.
L-33 - תומ"ת "רועם", בקליבר 155 מ"מ. התותח פותח על ידי סולתם וצה"ל בשנות ה-60 והיה מורכב על תובת טנק "שרמן". קצב אש 4 פגזים לדקה. טווח עד 20 ק"מ. התותח היה איטי, מסורבל וסבל מבעיות טכניות רבות. השתתף במלחמת יום כיפור בזירת סיני וכן במבצע שלום הגליל.
M-50 - תומ"ת בקליבר 155 מ"מ. פיתוח ישראלי הבנוי על בסיס טנק "שרמן" שהיווה את רוב תותחי צה"ל משנות ה-70 עד להחלפתם על ידי דגמי ה"רוכב" וה"דוהר". את התומ"ת מפעילים 8 אנשי צוות. ה-M-50 השתתף לראשונה במלחמת ששת הימים וכמו כן בכל קרבות "ההתשה" וכן במלחמת יום הכיפורים.
M-107 - "רומח", תומ"ת כבד בקליבר 175 מ"מ. פיתוח אמריקאי שהיה בעיקר בשימוש נאט"ו. תותח בעל תחמושת כבדה שנודע בהיותו בעל טווח ארוך במיוחד של עד 32.8 ק"מ. נקנה על ידי ישראל ב-1971 לפני מלחמת יום כיפור. את התומ"ת מפעילים 13 אנשי צוות עם אפשרות למקלע M2 Browning או מא"ג להגנה עצמית בטווחים קצרים. השתתף במלחמת יום כיפור ומלחמת שלום הגליל, ובמבצעי צה"ל בגזרת לבנון בשנות ה-90 דוגמת מבצע דין וחשבון ומבצע ענבי זעם.
M-110 - "קרדום", תומ"ת כבד בקליבר 203 מ"מ. התותח הוא פיתוח אמריקאי שהיה בעיקר בשימוש נאט"ו. ניתן להרכיבו על התובה של ה-M-107. התותח בעל תחמושת כבדה שנודע בהיותו בעל דיוק גבוה וטווח ארוך של עד 28.8 ק"מ. נקנה על ידי ישראל לפני מלחמת יום כיפור. את ה-M110 מפעילים 13 אנשי צוות ויש לו אפשרות למקלע M2 Browning או מא"ג להגנה עצמית בטווחים קצרים. התומ"ת השתתף במלחמת יום כיפור, לאחר שנגמרה התחמושת לתותחי ה-175 מ"מ, ובמלחמת שלום הגליל.
שולף - פיתוח ישראלי ייחודי של תומ"ת על בסיס של תובת מרכבה בעל טעינה אוטומטית וטווח של עד כ-40 ק"מ. הדגם מופעל על ידי 4 אנשי צוות וקצב אש שלו הוא 10 פגזים לדקה. בעל יכולת ירי ארטילרי מדויק תוך כדי תנועה עם שילוב GPS. השולף פותח בישראל באמצע שנות השמונים אך מעולם לא נכנס לשירות. בסך הכל יוצרו 2 כלים, אשר שימשו את התעשיות הביטחוניות לניסויים.
תותחי ההווה

M-109AL - תותח "רוכב" 155 מ"מ. שיפור ה-M-109 האמריקאי. קצב אש של 4 פגזים לדקה. 6 אנשי צוות + מפקד. מהירות 56 קמ"ש. אפשרות למקלע M2 Browning או מא"ג על צריחון מפקד צוות. טווח עד 19.4 ק"מ עם סוגי התחמושת הקיימים בארץ. מאז 1997 ה"רוכב" בשימוש בארץ בגדודי מילואים בלבד. ב"רוכב" נעשה שימוש במהלך מלחמת לבנון הראשונה, ובמבצעי צה"ל בלבנון בשנות ה-90, לרבות מבצע דין וחשבון ומבצע ענבי זעם.
M-109AL משודרג - "דוהר", דגם משופר של ה"רוכב". ה"דוהר" החליף בהדרגה את ה"רוכב" ביחידות הסדירות של צה"ל בין השנים 1995–1997, והוא משמש אותן גם כיום. בעל מערכות של הגנה מאב"כ ושרפות לשיפור שרידות אנשי הצוות. עם אפשרות למקלע נוסף בצריחון טען. טווח עד 19.4 ק"מ ועד 29 ק"מ עם תחמושת לטווח ארוך. השיפור העיקרי הוא במערכת ניווט וכינון עצמאי, וחיבור למערכת ה-GPS. ב"דוהר" נעשה שימוש במבצעי צה"ל בלבנון בשנות ה-90 של המאה ה-20, לרבות מבצע ענבי זעם, וכן במלחמת לבנון השנייה. תותחים מסוג זה מוצבים דרך קבע בגבולה הצפוני של מדינת ישראל ובגבול עם רצועת עזה, למטרות ביטחון שוטף. במהלך מלחמת חרבות ברזל נעשה שימוש נרחב בתותחים מסוג זה ולראשונה מאז מלחמת לבנון הראשונה הם אף חצו את גדר המערכת ופעלו מתוך שטח רצועת עזה.
M-109AL משודרג - "דורס". שיפור נוסף של סדרת ה-M-109 בצה"ל. דומה ל"רוכב" אך מצויד במערכת איכון ובקרת אש מתקדמת. שיפורים נוספים הם מערכת ניווט עצמאית, מחשב פיקוד הכולל מפות ומחשב לבקרת מלאי. חיל התותחנים הישראלי החל להצטייד ב"דורס" בשנת 2004.
רועם - בסוף העשור השני של המאה ה-21 החליט צה"ל על הצטיידות בתומ"ת חדש. התומ"ת שנבחר יקרא "רועם" והוא יתבסס על תותח ה-SIGMA של אלביט מערכות.
ראו גם

ארטילריה של צה"ל
הערות שוליים

↑  אליענה וולמן, לראשונה: לוחמי התותחנים חצו אל תוך שטח הרצועה ופועלים בתוכה, באתר Israel News, ‏2023-12-10
יורי גיא-רון

יורם (יוֹרי) גיא-רון (נולד ב-24 בספטמבר 1961) הוא עורך דין ישראלי. כיהן כראש לשכת עורכי הדין בישראל וכחבר בוועדה לבחירת שופטים מטעמה.
ביוגרפיה

יורי גיא-רון נולד במושבה אבן יהודה. בשירותו הצבאי שימש כמפקד סוללת ארטילריה בחיל התותחנים הישראלי. לאחר שחרורו השלים לימודי תואר ראשון ושני בהצטיינות במשפטים באוניברסיטה העברית בירושלים. התמחה במשרדה של עו"ד (כיום שופטת) חני שירה ולאחר מכן במשרדו של עו"ד אמנון זכרוני. עם קבלת הרישיון הקים עם עו"ד שירה משרד עצמאי.
כעשור לאחר מכן ייסד גיא-רון את משרד "אדם עורכי דין", שבו הוא משמש מאז כשותף מנהל. עוסק בתחומי המשפט האזרחי-מסחרי והמנהלי.
משנת 1999 ועד 2008 שימש כנציג לשכת עורכי הדין בוועדה לבחירת שופטים. בשנים 1999–2001 היה חבר "ועדת זמיר לבחינת סדרי בחירת שופטים בישראל". בנוסף, היה חבר בוועד המרכזי של הלשכה. עמדתו היא כי לשכת עורכי הדין איננה רק ארגון מקצועי, וכי עליה למלא גם תפקיד חברתי ממשי בהתנהלותה של החברה הישראלית ובשמירה על היותה חברה שוויונית ודמוקרטית. בשנת 2007 התמודד ונבחר לתפקיד ראש הלשכה מטעם סיעת "לשכה אחרת".
בשנת 2000 ייסד, בין היתר ביחד עם עוה"ד רחל בן ארי, אדם פיש וארנה לין את מחלקת הפרו בונו במשרד "אדם", שנתנה שירותים משפטיים בחינם למיעוטי יכולת.
נמנה עם יוזמי ומייסדי מרכז השופט חיים כהן להגנה משפטית על זכויות אדם, אותו הוא מנהל מאז הקמתו, ואשר נועד לתת שירותי "פרו-בונו" בנושאי זכויות אדם ולהגן על זכויות של אוכלוסיות מוחלשות בחברה.
נמנה עם מייסדי תוכנית "שכר המצווה" בלשכת עורכי הדין וכיהן כחבר בדירקטוריון התוכנית. התנדב לאורך השנים לפעילות בגופים ציבוריים רבים נוספים. כראש הלשכה, יזם והביא לתיקון חוק לשכת עורכי הדין, כך שסיוע משפטי למיעוטי יכולת הפך להיות אחת ממטרותיה המחייבות והסטטוטוריות של הלשכה.
מחודש דצמבר 2004 מכהן כיו"ר חבר הנאמנים של "קרן המילואים והסיעוד של קיבוץ עין גדי".
ב-26 ביוני 2007 התמודד על ראשות לשכת עורכי הדין, ונבחר לתפקיד בסיבוב שני. החליף בתפקיד את עו"ד שלמה כהן. במסגרת תפקידו הביע דאגה, פעמים אחדות, מהגידול הניכר במספר עורכי הדין.
באפריל 2008 פנה לראש הממשלה, אהוד אולמרט, על מנת שיתערב במחלוקת שבין שר המשפטים, דניאל פרידמן לנשיאת בית המשפט העליון, דורית ביניש, וציין כי הוא חש "חשש גדול לעתידן של מערכת המשפט ושל הרשות השופטת בישראל לנוכח הסלמת המחלוקת".
בשנים 2008–2011 כיהן כדירקטור מטעם הציבור ב"חברת נמלי ישראל" (חנ"י).
נמנה עם מייסדי עמותת "פאנוניקה - העמותה הישראלית לקידום הג'אז בישראל".
בשנת 2010 החליף את נשיא בית המשפט העליון בדימוס, מאיר שמגר, כיו"ר אגודת הידידים של פסטיבל "ג'אז בים האדום" באילת, ומכהן מאז בתפקיד זה.
ביוני 2011 התמודד על כהונה שנייה כראש לשכת עורכי הדין, אך הפסיד לדורון ברזילי.
עם סיום כהונתו כראש הלשכה הודיעה המשטרה על חקירה גלויה המתנהלת כנגד יורי בחשד לשוחד ועבירות נוספות יחד עם רעייתו כנרת במסגרת "פרשת מאוחדת". ביולי 2015 החליטה הפרקליטות לסגור את התיק כנגד יורי בשל היעדר ראיות. כנגד כנרת הוגש כתב אישום והיא הורשעה בינואר 2016 ברישום כוזב במסמכי תאגיד.
היה חבר בהנהלת עמותת "קו משווה" (2007-2011) ובמועצת "האגודה הישראלית לפיתוח בינלאומי - סיד" (12/2015 - 12/2023).
מאז שנת 2015 נמנה עם מייסדי "העמותה להקמה ולניהול מוזיאון המוזיקה הישראלית".
בחודש מאי 2019 נבחר לכהן כחבר הוועד המנהל של "קרן הקולנוע הישראלי".
בן זוג לכנרת ולהם ארבע בנות, גר בשכונת "ל' החדשה" בתל אביב. אחת מבנותיו נמצאת על הספקטרום האוטיסטי, והוא מקדיש מזמנו לפעילות ציבורית בנושא זה.
הערות שוליים

↑  המועצה הארצית של לשכת עורכי הדין בחרה את נציגי הלשכה בוועדה לבחירת שופטים, לשכת עורכי הדין, 6 בדצמבר 2005
↑  עו"ד יורי גיא-רון נבחר לראש לשכת עורכי הדין: ניצח בסיבוב השני את עו"ד אילן בומבך עם 55.8% מהקולות, באתר גלובס, 10 ביולי 2007
אבירם רוז, יורי גיא-רון ניצח בבחירות לראשות לשכת עו"ד, באתר ynet, יולי 2007
↑
נורית רוט, ראש לשכת עורכי הדין: בכוונתי לעשות הכל בכדי להקשות את הכניסה למקצוע, באתר TheMarker‏, 13 בדצמבר 2007
נורית רוט, ראש לשכת עורכי הדין: הצטרפותם של 4,000 אנשים חדשים מידי שנה היא סכנה למקצוע, באתר TheMarker‏, 23 בספטמבר 2008
נורית רוט, ראש לשכת עורכי הדין יורי גיא-רון: כמות עורכי הדין בהחלט פוגמת באיכות, באתר TheMarker‏, 12 במאי 2008
↑  אבירם זינו, יו"ר עורכי-הדין לאולמרט: חושש למערכת המשפט, באתר ynet, 14 באפריל 2008
↑  אלה לוי-וינריב, ‏כתב אישום נגד רעייתו של ראש לשכת עוה"ד לשעבר יורי גיא-רון, באתר גלובס, 22 בדצמבר 2015
↑  אלה לוי-וינריב, ‏פרשת קופ"ח מאוחדת: כנרת פרי גיא-רון הורשעה ברישום כוזב, באתר גלובס, 26 בינואר 2016
↑  "הצצה מבפנים: הבתים של אנשי הנדל"ן המובילים". ynet. 2013-04-02. נבדק ב-2016-10-21.
↑  "הבית של הפנטומימאי חנוך רוזן". ynet. אורכב מ-המקור ב-2018-01-28. נבדק ב-2016-10-21.
↑
יורי גיא-רון, מי שגדל עם חבר אוטיסט יתפתח להיות אדם טוב יותר, באתר News1 מחלקה ראשונה, 6 ביולי 2010
דורית גבאי, סיפורה של הילדה האוטיסטית לי גיא-רון, באתר nrg‏, 29 במאי 2009
Midnight Sky

"Midnight Sky" (בעברית: "שמי חצות") הוא סינגל שהוקלט על ידי הזמרת האמריקאית מיילי סיירוס. השיר יצא לאור ב-14 באוגוסט 2020, על ידי חברות התקליטים תקליטי RCA, כסינגל ראשון מתוך האלבום Plastic Hearts.
הסינגל דוגם את השיר "Edge of Seventeen" משנת 1982, מאת סטיבי ניקס.
רקע וכתיבה

השיר נכתב על ידי מיילי סיירוס, ראיין טדר, אילסי ג'ובר אנדרו וואט, לואי בלק, ג'ון בליון והופק על ידי אנדרו וואט ולואי בל. ב-4 באוגוסט 2020, העלתה סירוס בעמוד הטויטר ושיתפה את הווידאו קליפ של הסינגל "Start All Over", משנת 2008 ובו את האשטאג "#sheiscoming" ו-"#butforrealthistim", בהתייחסות לאלבומה האולפן השביעי שלה שהתעכב זמן רב והיא "She Is Miley Cyrus". באותו היום העלתה סירוס הצצה לסינגל, בעמוד האינסטגרם שלה. ב-6 באוגוסט, הכריזה סירוס שהסינגל יצא לאור ב-14 באוגוסט, כסינגל מהאלבום.
סירוס סיפרה כי השיר וצילומי הווידאו הקליפ עצמו בהשראת הזמרות האייקוניות סטיבי ניקס, ג'ואן ג'ט ודבי הארי. סירוס סיפרה כי פנתה לזמרת סטיבי ניקס לקבל את ברכתה על השיר לפני צאתו.
בריאיון לתחנת הרדיו "Hits 1", סיפרה סירוס על רקע השיר עצמו:
אתה פשוט רוצה להרגיש שאתה סתם שולט בחיים שלך ולא מנסה לשלוט בחיים של אף אחד אחר, כך הצלחתי לקבל הבנה טובה וברורה על השנתיים האחרונות, שהיו כמה לי לא מעט חוויות טראומטיות - כמו לאבד את הבית במאליבו ולעבור התפרקות ציבורית ממש - אני חושבת שפשוט הייתי צריכה קצת יותר לקבל בהירות בחיי. וכך היה לי ממש חשוב להיות מסוגלת לאהוב לשבת באמת עם המחשבות שלי לבדי.
הרכב ומילים

"Midnight Sky" הוא שיר בהשראת מוזיקה משנות ה-80 אשר בסגנון דיסקו, פופ רוק וסינת'פופ. השיר נכתב בהשראת גירושיה של סירוס מליאם המסוורת' והמערכות היחסים שלה עם קייטלין קרטר וקודי סימפסון, בו מציגה סירוס "את סיפורה בחזרה" ומציגה את הביטחון בעצמה.